
	1.
	Noteikumu projekts
18. Atbalsta saņemšanai var pieteikties Latvijas Republikā reģistrēti uzņēmumi, kuri atbilst šādām prasībām:
18.1. projekta iesniedzējam ir nepieciešamās zināšanas un prasmes attiecīgā attīstības projekta īstenošanai;
18.2. projekta iesniedzējam ir projekta īstenošanai nepieciešamais līdzfinansējums;
18.3. projekta iesniedzējs ir uzskatāms par mazo vai vidējo uzņēmumu atbilstoši šo noteikumu 2.3. apakšpunktam;
18.4. projekta iesniedzēja dalībnieki, kas ir juridiskas personas, ir reģistrēti Latvijas Republikā, kādā no Eiropas Savienības, Eiropas Ekonomikas zonas vai Ziemeļatlantijas līguma organizācijas dalībvalstīm, bet projekta iesniedzēja dalībnieki, kas ir fiziskas personas, ir Latvijas Republikas, Ziemeļatlantijas līguma organizācijas, Eiropas Savienības vai Eiropas Ekonomikas zonas valstu pilsoņi;
18.5. projekta iesniedzēja dalībnieki, kas ir juridiskas personas, nav reģistrēti zemu nodokļu vai beznodokļu valstīs un teritorijās;
18.6. nav pasludināts projekta iesniedzēja maksātnespējas process, apturēta tā saimnieciskā darbība un tas netiek likvidēts;
18.7. projekta iesniedzējam uz dienu, kad tiek iesniegts projekta pieteikuma iesniegums, nav Valsts ieņēmumu dienesta administrēto nodokļu parādu, kas kopsummā pārsniedz 150 euro;
18.8. projekta iesniedzēja valdes vai padomes loceklis, pārstāvēttiesīgā persona vai prokūrists ar tiesas spriedumu, kas stājies spēkā un kļuvis nepārsūdzams, vai prokurora priekšrakstu par sodu, kas stājies spēkā, nav atzīts par vainīgu jebkurā no šādiem noziedzīgiem nodarījumiem:
18.8.1. noziedzīgas organizācijas izveidošana, vadīšana, iesaistīšanās tajā vai tās sastāvā ietilpstošā organizētā grupā vai citā noziedzīgā formējumā vai piedalīšanās šādas organizācijas izdarītos noziedzīgos nodarījumos;
18.8.2. kukuļņemšana, kukuļdošana, kukuļa piesavināšanās, neatļauta piedalīšanās mantiskos darījumos, neatļauta labumu pieņemšana, komerciāla uzpirkšana, prettiesiska labuma pieprasīšana, pieņemšana un došana, tirgošanās ar ietekmi;
18.8.3. krāpšana, piesavināšanās vai noziedzīgi iegūtu līdzekļu legalizēšana;
18.8.4. terorisms, terorisma finansēšana, aicinājums uz terorismu, terorisma draudi vai personas vervēšana un apmācīšana terora aktu veikšanai;
18.8.5. cilvēku tirdzniecība;
18.8.6. izvairīšanās no nodokļu un tiem pielīdzināto maksājumu samaksas;
18.9. Militārās izlūkošanas un drošības dienesta rīcībā nav informācijas par projekta iesniedzēja, tā valdes vai padomes locekļu, pārstāvēttiesīgo personu, prokūristu vai dalībnieku darbībām, kas ir vērstas pret Latvijas Republikas drošību, pārkāpj starptautiskajos līgumos ietvertos vai starptautisko organizāciju noteiktos ierobežojumus un sankcijas. Projekta iesniedzēja valdes vai padomes locekļi, pārstāvēttiesīgās personas vai prokūristi, dalībnieki nepieder pie aizliegtiem militarizētiem vai bruņotiem grupējumiem, aizliegtām sabiedriskām organizācijām, partijām vai to apvienībām;
18.10. projekta iesniedzējs nav sniedzis nepatiesu informāciju par kādu no šā punkta nosacījumiem. 
	Iebildums
Projekta 18.7. apakšpunktā paredzēts vērtēt, ka projekta iesniedzējam uz dienu, kad tiek iesniegts projekta pieteikuma iesniegums, nav Valsts ieņēmumu dienesta administrēto nodokļu parādu, kas kopsummā pārsniedz 150 euro. Projektā un tā anotācijā nav norādīts no kurienes minētā informācija tiks iegūta.
 Vēršam uzmanību, ka atbilstoši likuma "Par nodokļiem un nodevām" 18.panta pirmās daļas 8.punktam Valsts ieņēmumu dienesta administrēto nodokļu (nodevu) parādnieku datubāzē publisko informāciju, ja Valsts ieņēmumu dienesta administrēto nodokļu (nodevu) parāda kopsumma pārsniedz 150 euro, izņemot nodokļu maksājumus, kuru maksāšanas termiņš saskaņā ar šā likuma 24.panta pirmo, 1.3 un 1.7 daļu ir pagarināts, sadalīts termiņos, atlikts vai atkārtoti sadalīts termiņos vai attiecībā uz kuriem ir noslēgts vienošanās līgums saskaņā ar šā likuma 41. pantu. 
Ņemot vērā minēto, lūdzam izteikt 18.7.apakšpunktu piedāvātajā redakcijā.
 
Piedāvātā redakcija
18.7. projekta iesniedzējam uz dienu, kad tiek iesniegts projekta pieteikuma iesniegums, saskaņā ar Valsts ieņēmumu dienesta administrēto nodokļu (nodevu) parādnieku datubāzē publiski pieejamo informāciju nav nodokļu (nodevu) parāda, kas kopsummā pārsniedz 150 euro. 
 
	Ilze Āboliņa (FM)

	2.
	Noteikumu projekts
19. Ja uzņēmums ir saņēmis Valsts ieņēmuma dienesta nodokļa maksātāja reitinga novērtējumu "A" līmeni, 18.6. un 18.7 punktā minētie nosacījumi netiks atsevišķi vērtēti. 
	Iebildums
Piedāvājam sadalīt Noteikumu projekta 18.6. apakšpunktu, izdalot atsevišķi projekta iesniedzēja maksātnespējas procesa pasludināšanu un tā likvidēšanu no projekta iesniedzēja saimnieciskās darbības apturēšanas, jo no minētajiem tikai saimnieciskās darbības apturēšana ir VID kompetencē esošs process. Un attiecīgi ir precizējamas 19.punktā lietotās atsauces.
Piedāvātā redakcija
18.6. nav pasludināts projekta iesniedzēja maksātnespējas process un tas netiek likvidēts;
18.11.  nav apturēta tā saimnieciskā darbība;
19. Ja uzņēmums ir saņēmis Valsts ieņēmuma dienesta nodokļa maksātāja reitinga novērtējumu "A" līmeni, 18.7 apakšpunktā un 18.11 apakšpunktā minētais nosacījums netiks atsevišķi vērtēts.
	Ilze Āboliņa (FM)

	3.
	Noteikumu projekts
31. Pēc lēmuma pieņemšanas par atbalsta piešķiršanu projekta iesniedzējs un Aizsardzības ministrija noslēdz rakstveida līgumu atbalsta saņemšanai. Aizsardzības ministrija veic atbalsta pretendenta izvērtēšanu atbilstoši Komisijas regulas 2023/2831 nosacījumiem uz atbalsta piešķiršanas brīdi.
 
	Iebildums
Vēršam uzmanību, ka noteikumu projekta 31.punktā veiktie precizējumi nenodrošina skaidrību par to, kas ir uzskatāms par de minimis atbalsta piešķiršanas brīdi atbilstoši tam, kā to paredz Komisijas regulas Nr.2024/2831 3.panta 3.punkts. Attiecīgi aicinām noteikumu projekta 31.punktā nepārprotami norādīt, vai atbalsta piešķiršanas brīdis būs Aizsardzības ministrijas lēmuma pieņemšana vai brīdis, kad Aizsardzības ministrija un atbalsta saņēmējs noslēdz rakstveida līgumu.  
Piedāvātā redakcija
-

